רק טוקבק אחד על הופעתו של העיתונאי אביעד פוהורילס במשדר המונדיאל של "וואלה" היה חיובי, והוא חתום על-ידי פוהורילס עצמו. פוהורילס: "חבר הגיב מהמכשיר שלי"
עיתונאי הספורט אביעד פוהורילס עורך ומגיש את "גולאסו", תוכנית המונדיאל היומית של "וואלה". שני טוקבקים אנונימיים עלבו בו – "מה יהיה? עוד פעם פוהורילס?" ו"עד שהצלחנו להיפטר מאביעד פוהורילס". הטוקבק השלישי היה חיובי: "פוהורילס אחלה כוח לוואלה. סוף סוף עיתונאי". הטוקבק פורסם דרך ממשק תגובות פייסבוק וחשף את פרופיל הפייסבוק של כותבו, אביעד פוהורילס. שלושת הטוקבקים נמחקו. כנראה נוהל שגרתי ב"וואלה". פוהורילס מסר בתגובה: "חבר שלי הגיב מהמכשיר שלי. ישבנו יחד ויצאתי לכמה דקות והמכשיר שלי נשאר על השולחן. הוא עשה את זה בלי לדבר איתי ולא הבין שאני מזוהה מהמכשיר".